text: Storkeunge død efter redningsaktion
  06 juni 2018 kl. 15.01
  Ungen døde i hænderne på brandmand.
  Den lille storkeunge i Smedagerreden er død. Den døde i hænderne på den brandmand, som onsdag ved 16-tiden hentede den ned fra reden.
  Brandmændene var i telefonisk kontakt med formanden for Storkene.dk, Jess Frederiksen, under redningsaktionen. 
  - Den var fyldt med betændelse i øjnene, og den havde nærmest vredet halsen om på sig selv. Den kunne ingenting, den kunne ikke bevæge hovedet. Den var afkræftet, den var et skravl, siger Jess Frederiksen til TV SYD.
  Hans telefon har kimet hele eftermiddagen fra bekymrede seere, som mente, at ungen sad fast i reden. Derfor blev brandfolk fra Tinglev Frivillige Brandvæsen tilkaldt. Mellem klokken 16 og 16.30 hentede vicebrandkaptajn Morten Christiansen storken ned fra reden.
  - Den sad ikke fast, fortæller Morten Christiansen, men den var meget afkræftet. Vi prøvede efter anvisning fra Jess Frederiksen i telefonen at give den et dryp vand i næbbet. Det ville den ikke rigtig tage imod. Kort efter døde ungen, siger Morten Christiansen til TV SYD.
  
  
  
  
  